Twee tieners sterf in Elsburg-ongelukArgieffoto Twee tieners is Sondag in ŉ ongeluk in Elsburg, Gauteng, dood. Twee ander persone het ernstige beserings opgedoen. “Die vier het in ŉ blou Subaru-sedan gery voordat die bestuurder beheer oor die motor verloor en ŉ brug getref het,” het inspekteur Kobeli Mokheseng, woordvoerder van die Ekurhuleni-metropolisie, gesê. Die tienerdogter en seun is op die toneel dood verklaar. Die ander twee persone, ŉ vrou in haar 20s en ŉ man is na die Unie-hospitaal geneem vir verdere behandeling. “Die oorsaak van die ongeluk is nog nie duidelik nie,” het Mokheseng bygevoeg. “ŉ Voorlopige ondersoek het bepaal dat die regterwiel agter moontlik gebars het.” Die motor het net ná die reddingspoging aan die brand geslaan.